EELNÕU
								15.05.2008

VABARIIGI VALITSUS
M Ä Ä R U S 

Tallinn	, Toompea							mai 2008 nr 

Vabariigi Valitsuse 3. septembri 2004. a määruse nr 289 „Riikliku kohanimeregistri pidamise põhimäärus“ muutmine

Määrus kehtestatakse „Kohanimeseaduse“ § 17 lõike 2 alusel ja kooskõlas „Avaliku teabe seaduse“  § 435 lõikega 1.

§ 1. Vabariigi Valitsuse 3. septembri 2004. a määruses nr 289 „Riikliku kohanimeregistri pidamise põhimäärus“ (RT I 2004, 67, 461) tehakse järgmised muudatused:

1) määruse preambul sõnastatakse järgmiselt:
„Määrus kehtestatakse „Kohanimeseaduse“ § 17 lõike 2 alusel ja kooskõlas „Avaliku teabe seaduse“  § 435 lõikega 1.”;

2) määruses asendatakse sõnad „Andmekogude seadus“ sõnadega „Avaliku teabe seadus“ vastavas käändes;

3) paragrahvi 3 lõige 2 sõnastatakse järgmiselt:
„(2) Registri volitatud töötleja on Maa-amet.“;

4) paragrahvi 4 lõige 2 sõnastatakse järgmiselt:
„(2) Juhul kui nimeobjektide andmeid peetakse teises riigi infosüsteemi kuuluvas andmekogus põhiandmetena, võtab register töötlemisel aluseks vastava andmekogu andmed.“;

5) paragrahvi 4 täiendatakse lõigetega 3 ja 4 järgmises sõnastuses:
(3) Andmevahetus nimeobjekti andmeid põhiandmetena pidavate riigi andmekogudega toimub infosüsteemide andmevahetuskihi kaudu.

(4) Kohanimeregistri andmed on  visualiseeritud objektipõhiselt.“;

6) paragrahvid 5-7 sõnastatakse järgmiselt:
„§ 5. Registri koosseis 
Registri koosseisu kuuluvad:
1)	andmed kohanimede kohta (metaandmed, põhi- ja lisaandmed);
2)	andmed kohanimede alusdokumentide kohta;
3)	andmed registrisse andmete esitajate kohta;
4)	arhiveeritud registriandmed;
5)	andmed kohanimeobjekti kohta; 
6)	andmed kohanimede menetluse kohta.

§ 6. Registrisse kantavad andmed 
Registrisse kantakse:
1)	ametliku kohanime puhul põhinimi ning kui on olemas, siis ka rööpnimi ja mitteametlikud nimed;
2)	mitteametliku kohanime puhul esikohanimi ja muud mitteametlikud nimed; 
3)	registri kande aluse kohta kohanimemääraja poolt antud õigusakti nimetus ja liik, väljaandmise aeg ning õigusakti jõustumise aeg; või kohanimenõukogu ametlikke kohanimesid kinnitava otsuse nimetus, vastuvõtmise aeg ja otsuse jõustumise aeg; või muu alusdokumendi nimetus ning kui on olemas, siis ka selle autor, väljaandja ja väljaandmise aeg; 
4)	nimeobjekti liik vastavalt regionaalministri poolt kehtestatud nimeobjektide liigitusele; 
5)	nimeobjekti identifitseeriv tunnus nimeobjekti andmeid põhiandmetena pidavas riigi andmekogus, juhul kui nimeobjekti andmed võetakse teisest andmekogust; 
6)	nimeobjekti tunnuspunkti koordinaadid vastavalt ametlikule geodeetilisele süsteemile; 
7)	kohanime mõjupiirkonna koordinaadid vastavalt ametlikule geodeetilisele süsteemile nende nimeobjektide kohta, mille andmeid ei ole üheski teises riigi andmekogus ning mille asukoha tuvastamiseks ei piisa punktis 6 toodud andmetest; 
8)	andmed kohanimede menetluse kohta, milleks on andmete esitaja institutsiooni nimetus ja kontaktisiku andmed (nimi, e-posti aadress, telefon), andmete esitamise aeg, menetleja nimi ning menetlusseisundite läbimise info (ehk kohanime staatus).

§ 7. Registriandmete õiguslik tähendus 
Registrisse kantud ametlikel kohanimedel on õiguslik tähendus „Kohanimeseaduse“ §-des 14 ja 15 sätestatud ulatuses. Registrisse kantud mitteametlikel kohanimedel ning meta- ja lisaandmetel  on informatiivne tähendus.“;  
7) paragrahvi 8 lõige 2 sõnastatakse järgmiselt:
„(2) Ametlike kohanimede kohta esitavad registri volitatud töötlejale andmeid kohanimemäärajad või kohanimenõukogu.“; 
8) paragrahvi 8 täiendatakse lõikega 3¹ järgmises sõnastuses:
(3¹) Kohanimemääraja esitab registri volitatud töötlejale registrisse kande tegemiseks järgmised alusdokumendid: 
1)	kohanimemääraja poolt antud õigusakt, mis sisaldab § 6 punktides 1, 3 ja 4 kirjeldatud andmeid;
2)	nimeobjekti asukoha plaan või kaart (katastri aluskaardi väljavõte või katastripidaja poolt pakutava veebiteenuse kaardi väljatrükk); 
3)	viide nimeobjekti identifitseerivale tunnusele nimeobjekti andmeid põhiandmetena pidavas riigi andmekogus nimeobjekti asukoha plaani või kaardi asemel, kui nimeobjekti andmed võetakse teisest andmekogust.“;
9) paragrahvi 8 lõige 8 tunnistatakse kehtetuks;
10) paragrahvi 8 lõige 11 sõnastatakse järgmiselt:
„(11) Registrile seaduse ja teiste õigusaktidega pandud ülesannete täitmiseks võib registri volitatud töötleja esitada päringuid ja saada andmeid riigi infosüsteemi kuuluvatest andmekogudest ja kohaliku omavalitsuse andmekogudest.“; 
11) paragrahvi 8 lõige 12 tunnistatakse kehtetuks;
12) paragrahvi 9 pealkiri sõnastatakse „Alusdokumentide esitamine“;
13) paragrahvi 9 lõige 1 tunnistatakse kehtetuks;
14) paragrahvi 10 lõike 2 kolmas lause sõnastatakse „Registris ebaõigete andmete avastamise korral muudetakse kohanime staatust ning kõrvaldatakse vastavad andmed avalikustatavate andmete hulgast kuni andmete parandamiseni.“;
15) paragrahvid 15 ja 16 tunnistatakse kehtetuks.

§ 2. Määruse jõustumine
Määrus jõustub 1. juulil 2008. a.

Andrus Ansip
Peaminister			Siim-Valmar Kiisler
				regionaalminister			Heiki Loot
									Riigisekretär